Foto: Hina, Index

HRVATSKA je već tjednima bez ministra branitelja, a nakon novog izvješća Europske komisije budućeg ministra čeka još teži posao. Naime, prema aktualnom izvješću Europske komisije zaključeno je kako bi braniteljske naknade trebalo uskladiti s drugim socijalnim naknadama za koje se primjenjuje imovinski i dohodovni cenzus.



“Za neke opće programe primjenjuju se strogi kriteriji, među ostalim imovinski i/ili dohodovni cenzus i gornja granica, kao što je slučaj sa jamčenom minimalnom naknadom. U okviru ostalih programa, koji su usmjereni na posebne kategorije kao što su branitelji i njihove obitelji, primjenjuje se univerzalniji pristup”, među ostalim stoji u izvješću.



EK smatra da sustav socijalne zaštite nije učinkovit, a upravo braniteljske naknade koje se dodjeljuju bez obzira na imovinski cenzus vide kao najproblematičnije u tom smislu. Drugim riječima, "univerzalni pristup" koji se spominje u izvješću znači da se braniteljima naknade dodjeljuju bez gornje granice i bez obzira na imovinski cenzus.



"Stoga se čini da trenutačna struktura sustava ugrožava njegovu učinkovitost i u pogledu pravednosti i u pogledu primjerenosti. Stanje bi se moglo popraviti ujednačavanjem kriterija prihvatljivosti i dodatnom konsolidacijom naknada. To se čini iznimno potrebnim s obzirom na trenutačna fiskalna ograničenja i činjenicu da se samo neznatan udio proračuna za socijalnu skrb troši na najugroženije skupine”, zaključuje Komisija u izvješću.



Ukratko, komisija hrvatskoj Vladi sugerira da bi trebalo ujednačiti pravila primanja braniteljskih naknada s onima koja se primjenjuju za ostale građane, a to bi vrlo vjerojatno moglo dovesti do smanjenja prava veteranima Domovinskog rata, što će svakako biti veliki izazov za novog ministra branitelja koji bi trebao biti imenovan ovih dana, barem prema prošlotjednim najavama premijera Oreškovića.





